Värska küüditamisi kirjeldati esmakordselt pikemalt saksaaegses Eesti Omavalitsuse väljaandes "Eesti rahva kannatuste aasta" (Tallinn, 1943, I kd, lk. 164): "14/15. juuni ööl väeosade ja üksuste korrapidajad tulid Eesti ohvitseride magamisruumi, hõikasid neile kätteantud nimekirjade järgi välja isikud, kes pidavat riietuma, rakmestuma ja kogunema väeosa staabi juurde. Kaasa kästi võtta kaarditasku, isiklik relv ja sumadan nr 1. Kokkutulnuile seletati, et minnakse taktikalistele õppustele. Et asi tõenäolisem oleks, selleks anti kõigile staabi juures kätte kaardid ja taktikalised olukorrad ja peeti veel lühike kõne, et komandörid hoidku õppustel oma väeosa au kõrgel. Ohvitserid laaditi ööpimeduses omnibussi ja sõit algas. Hiljem kättesaadud bolševike ja vangilangenud politrukkide jutustustest selgub, et Petseri Kaitseliidu hoonesse meelitatud Eesti ohvitseride ja allohvitseride üle peetud seal kohut. Tribunali koosseis olnud pärit Riiast, kohtuistung kestnud 1½-2 päeva. Kõikidele teatatud, et nad on degradeeritud ja et neid süüdistatakse kontrrevolutsioonis ning sabotaazhi organiseerimises. Arreteerimisel tulnud ette rohkesti rabelemisi, kuid midagi lähemat ei ole teada. 16. juunil paigutatud ohvitserid Petseri jaamas kahte vagunisse, mis varsti saadetud teele Venemaa suunas."